b'\n_START_ARTICLE_\nOnd\xc5\x99ej Pavelec\n_START_SECTION_\nUran alku T\xc5\xa1ekiss\xc3\xa4 ja QMJHL (2002\xe2\x80\x932007)\n_START_PARAGRAPH_\nPavelecin kasvattajaseura on HC Kladno, jossa h\xc3\xa4n pelasi joukkueen junioreissa kev\xc3\xa4\xc3\xa4seen 2005. Kauden 2004\xe2\x80\x932005 aikana Pavelec pelasi my\xc3\xb6s yhden miesten ottelun HC Slan\xc3\xbdn riveiss\xc3\xa4, T\xc5\xa1ekin toiseksi korkeimmalla sarjatasolla 2. N\xc3\xa1rodn\xc3\xad Hokejov\xc3\xa1 Ligassa. Atlanta Thrashers varasi Pavelecin kauden p\xc3\xa4\xc3\xa4tteeksi toisella kierroksella 41. pelaajana NHL:n varaustilaisuudessa 2005._NEWLINE_Pavelec siirtyi kaudeksi 2005\xe2\x80\x932006 Pohjois-Amerikkaan QMJHL-juniorisarjaan Cape Breton Screaming Eaglesin maalinsuulle. H\xc3\xa4n pelasi siell\xc3\xa4 erinomaisen kauden ja h\xc3\xa4nell\xc3\xa4 oli runkosarjan paras p\xc3\xa4\xc3\xa4stettyjen maalien keskiarvo (2,51). Pavelec voitti siit\xc3\xa4 Jacques Plante Trophyn. H\xc3\xa4net valittiin my\xc3\xb6s QMJHL:n vuoden tulokkaaksi (RDS Cup) ja ensimm\xc3\xa4iseen t\xc3\xa4hdist\xc3\xb6kent\xc3\xa4lliseen. Pavelecin p\xc3\xa4\xc3\xa4stettyjen maalien keskiarvo (2,52) oli QMJHL:n paras my\xc3\xb6s kaudella 2006\xe2\x80\x932007 ja h\xc3\xa4net valittiin j\xc3\xa4lleen ensimm\xc3\xa4iseen t\xc3\xa4hdist\xc3\xb6kent\xc3\xa4lliseen.\n_START_SECTION_\nAtlanta Thrashers (2007\xe2\x80\x932011)\n_START_PARAGRAPH_\nToukokuussa 2007 Pavelec teki tulokassopimuksen Thrashersin kanssa ja h\xc3\xa4n siirtyi kaudeksi 2007\xe2\x80\x932008 Atlanta Thrashersin organisaatioon. H\xc3\xa4n torjui l\xc3\xa4hes koko kauden AHL-joukkue Chicago Wolvesissa. Kev\xc3\xa4\xc3\xa4ll\xc3\xa4 2008 Pavelec torjui Wolvesille AHL:n mestaruuden, Calder Cupin. H\xc3\xa4n p\xc3\xa4\xc3\xa4si kauden aikana pelaamaan my\xc3\xb6s seitsem\xc3\xa4n NHL-ottelua Thrashersissa. Pavelec debytoi NHL:ss\xc3\xa4 lokakuussa 2007.  Kaudella 2008\xe2\x80\x932009 h\xc3\xa4n p\xc3\xa4\xc3\xa4si pelaamaan 12 NHL-ottelua. Pavelec valittiin lokakuun 2008 AHL-maalivahdiksi._NEWLINE_Kaudella 2009\xe2\x80\x932010 Pavelec teki l\xc3\xa4pimurtonsa NHL:\xc3\xa4\xc3\xa4n. Alkukaudella h\xc3\xa4n taisteli kakkosvahdin paikasta Johan Hedbergin kanssa, mutta ykk\xc3\xb6svahti Kari Lehtosen loukkaannuttua Pavelec nousi Thrashersin ykk\xc3\xb6smaalivahdiksi ja pelasi runkosarjassa 42 ottelua. H\xc3\xa4n vakiinnutti paikkansa ykk\xc3\xb6smaalivahtina. Kuntouduttuaan Kari Lehtonen kaupattiin Dallas Starsiin.\n_START_SECTION_\nWinnipeg Jets (2011\xe2\x80\x932017)\n_START_PARAGRAPH_\nAtlanta Thrashers myytiin kev\xc3\xa4\xc3\xa4ll\xc3\xa4 2011 kanadalaisille omistajille, jotka siirsiv\xc3\xa4t seuran Winnipegiin ja nimesiv\xc3\xa4t seuran kaupungin vanhan joukkueen mukaan Winnipeg Jetsiksi. Kausi 2011\xe2\x80\x932012 viiv\xc3\xa4styi NHL:n ty\xc3\xb6sulun vuoksi. Pavelec pelasi syksyll\xc3\xa4 kuusi ottelua SM-liigajoukkue Pelicansissa ja 14 ottelua T\xc5\xa1ekin Extraligan HC B\xc3\xadl\xc3\xad Tyg\xc5\x99i Libereciss\xc3\xa4 ennen NHL-kauden alkua._NEWLINE_Pavelec pelasi Winnipegiss\xc3\xa4 kuusi kautta. Kaudeksi 2017\xe2\x80\x932018 h\xc3\xa4n siirtyi New York Rangersiin yhden vuoden sopimuksella. Kes\xc3\xa4ll\xc3\xa4 2018 Pavelec ei saanut yhdelt\xc3\xa4k\xc3\xa4\xc3\xa4n NHL-seuralta sopimustarjousta, joten h\xc3\xa4n p\xc3\xa4\xc3\xa4tti lopettaa ammattilaisuransa.'